Document ID: 32004D0513

AΠΌΦΑΣΗ ΤΟΥ ΣΥΜΒΟΥΛΊΟΥ
της 2ας Ιουνίου 2004
σχετικά με τη σύναψη της σύμβασης-πλαισίου της Παγκόσμιας Οργάνωσης Υγείας για την καταπολέμηση του καπνίσματος
(2004/513/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 95, 133 και 152 σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2 και το πρώτο εδάφιο του άρθρου 300 παράγραφος 3,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η Επιτροπή διαπραγματεύθηκε, εκ μέρους της Κοινότητας, σύμβαση-πλαίσιο για την καταπολέμηση του καπνίσματος υπό την αιγίδα της Παγκόσμιας Οργάνωσης Υγείας.
(2)
Η εν λόγω σύμβαση υπεγράφη, εξ ονόματος της Ευρωπαϊκής Κοινότητας, στις 16 Ιουνίου 2003 με την επιφύλαξη της πιθανής σύναψής της σε μεταγενέστερη ημερομηνία, σύμφωνα με την απόφαση του Συμβουλίου της 2ας Ιουνίου 2003.
(3)
Η εν λόγω σύμβαση θα πρέπει να εγκριθεί.
(4)
Τόσο η Κοινότητα όσο και τα κράτη μέλη της διαθέτουν αρμοδιότητες στους τομείς που καλύπτονται από τη σύμβαση. Ως εκ τούτου, είναι επιθυμητό η Κοινότητα και τα κράτη μέλη της να καταστούν συμβαλλόμενα μέρη ταυτοχρόνως για να εκπληρώσουν από κοινού τις υποχρεώσεις που προβλέπονται από τη σύμβαση και να ασκήσουν από κοινού τα δικαιώματα που τους παρέχει σε περιπτώσεις συντρέχουσας αρμοδιότητας, ώστε να εξασφαλισθεί ενιαία εφαρμογή της σύμβασης,
ΑΠΟΦΑΣΙΖΕΙ:
Άρθρο 1
Η σύμβαση-πλαίσιο της Παγκόσμιας Οργάνωσης Υγείας για την καταπολέμηση του καπνίσματος εγκρίνεται εξ ονόματος της Κοινότητας.
Το κείμενο της σύμβασης επισυνάπτεται στην παρούσα απόφαση ως παράρτημα Ι.
Άρθρο 2
Ο Πρόεδρος του Συμβουλίου εξουσιοδοτείται να ορίσει το άτομο που είναι αρμόδιο να καταθέσει εξ ονόματος της Ευρωπαϊκής Κοινότητας την πράξη έγκρισης που προβλέπεται στο άρθρο 35 της σύμβασης, με σκοπό να εκφράσει τη συγκατάθεση της Κοινότητας να δεσμευθεί και να προβεί στη δήλωση που περιλαμβάνεται στο παράρτημα II της παρούσας απόφασης, μαζί με την ερμηνευτική δήλωση που παρατίθεται στο παράρτημα ΙΙΙ της παρούσας απόφασης.
Λουξεμβούργο, 2 Ιουνίου 2004.

Labels: 0
13
5